Til Bolig- og Planstyrelsen Blekinge Boulevard 2

2630 Taastrup, Danmark

E-mail: almenbolig@bpst.dk Tlf.: +45 3675 1777 dh@handicap.dk www.handicap.dk

16. februar 2022 / mmh\_dh

Sag 18-2022-00125

Dok. 568494

**Danske Handicaporganisationers høringssvar til ændring af bekendtgørelse om støtte til almene boliger m.v.**

Danske Handicaporganisationer (DH) takker for muligheden for at komme med bemærkninger til forslag om ændring af bekendtgørelse om støtte til almene boliger m.v.

Der bliver med bekendtgørelsen fjernet krav om at almene ungdomsboliger, der indrettes som flerrumsboliger, skal have selvstændigt køkken eller kogeniche samt bad og toilet.

DH mener, at det er vigtigt at almene ungdomsboliger også kan benyttes af unge med handicap. Det fremgår af VIVE’s undersøgelse ’Personer med handicap Hverdagsliv og levevilkår 2016’ (2017), at 34,2 % af respondenterne med større psykisk handicap bor i almen lejebolig, 27,6 % af respondenterne med mindre psykisk handicap bor i almen lejebolig og 26 % af respondenterne med større fysisk handicap bor i almen lejebolig. Der ses en tendens til, at der er sket en stigning i antallet af mennesker med handicap, der bor i almen lejebolig fra 2012-2016 (VIVE, 2017:29). Almene boliger er derfor en vigtig boligform for mennesker med handicap. VIVE’s undersøgelse ’Mennesker med handicap – Hverdagsliv og levevilkår 2020’’ (2021), viser at manglen på handicapegnede boliger er den næststørste barriere for at finde en bolig for mennesker med handicap. For mennesker med større fysisk handicap gælder det, at 22 % har svært ved at finde en egnet bolig eller kun kan flytte hvis de visiteres.

DH foreslår, at der samtidig med at der fjernes krav om selvstændigt køkken, bad og toilet i flerrumsboliger, sikres at der er krav om, at de fællesfaciliteter der oprettes ift. bad og køkkenfaciliteter er af en standart, størrelse og indretning, så de er tilgængelige for unge med handicap. Det er endvidere DH’s vurdering, at der er mere end et bad/toilet facilitet, da der kan være behov for længere tid på toilet og bad, hvis den unge fx bruger lift mv.

Med venlig hilsen

Katrine Mandrup Tang

Direktør